
	Nastavni predmet

	Nastavna cjelina / tema
	V. ISUS KRIST – OSLOBODITELJ

	Nastavna jedinica / podtema
	7. Ljubav bez granica


Odgojno-obrazovni ishodi učenja:
OŠ KV A.6.2. Učenik analizira odabrane biblijske novozavjetne tekstove (književna vrsta, temeljni sadržaj, likovi).
OŠ KV A.6.2. Učenik otkriva dublju životnu poruku biblijskih tekstova.
OŠ KV B.6.2. Učenik prepoznaje u Isusu Kristu Osloboditelja koji riječima i djelima pokazuje istinski put slobode i spasenja.
OŠ KV B.6.2. Učenik analizira poruke i vrijednosti koje vode do istinske i pune slobode.
OŠ KV C.6.1. Učenik uočava originalnost Isusove poruke i njegova odnosa prema čovjeku.
OŠ KV C.6.2. Učenik uviđa povezanost ljubavi, odgovornosti i slobode.
	Ključni pojmovi
	Getsemani, Maslinska gora, muka, križ, Golgota, Veliki petak, ljubav, otkupljenje

	Središnje / problemsko pitanje
	Kako Isus u svojoj muci i smrti pokazuje ljubav bez granica te što njegova žrtva znači za našu slobodu i život?

	Nastavne metode
	rad s udžbeničkim i biblijskim tekstom, dovršavanje vremenske crte, razgovor, slušanje pjesme, analiza umjetničkoga djela, slaganje redoslijeda, uspoređivanje, vizualno organiziranje i crtanje

	Oblici rada
	frontalni rad, individualni rad, rad u paru, rad u skupinama

	Nastavna sredstva
	udžbenik, radna bilježnica, digitalni udžbenik, bilježnica, računalo i projektor, biblijski tekstovi, umjetničke reprodukcije, radni predlošci, kartice, bojice i papir

	Međupredmetne poveznice
	Učiti kako učiti: uku A.3.3., uku C.3.3.; Hrvatski jezik: OŠ HJ A.6.1., OŠ HJ A.6.2.; Likovna kultura: OŠ LK A.6.2., OŠ LK B.6.1.; Informatika: C.6.1.


Vrednovanje:
Vrednovanje za učenje: praćenje razumijevanja glavnog teksta i biblijskih ulomaka, pravilnoga redoslijeda događaja Isusove muke, značenja križa i otkupljenja te povezivanja tekstova s umjetničkim prikazima.
Vrednovanje kao učenje: samoprocjena koliko učenik može objasniti Isusovu molitvu u Getsemaniju, značenje križa i povezanost otkupljenja sa slobodom.
Vrednovanje naučenoga: kratka formativna provjera događaja Isusove muke i smrti te njihovih temeljnih poruka; formalno brojčano vrednovanje predviđeno u trećoj aktivnosti: sastavljanje postaje križnog puta.
TIJEK NASTAVNOGA SATA
	I. UVODNI DIO – DOŽIVI (približno 7–10 minuta)



Uvodna molitva:
Oče naš…
ili:
Isuse, u Getsemaniju si svoju bol predao Ocu, a na križu si ostao vjeran ljubavi do kraja. Nauči nas pouzdati se u Boga kada nam je teško, ne uzvraćati zlom na zlo i u Tvome križu prepoznati ljubav koja spašava i oslobađa. Amen.
	Alternativa: Vjeroučitelj će pročitati: „Oče! Ako hoćeš, otkloni ovu čašu od mene. Ali ne moja volja, nego tvoja neka bude!“ (Lk 22,42). Učenici deset sekundi ostaju u tišini.


Povezivanje s prethodnim satom / pregled domaće zadaće:
Učenici daju vjeroučitelju na uvid domaću zadaću od prošlog susreta:
„Učenici će riješiti, ili dovršiti rješavanje RB, str. 74–75.“
Ili:
„Učenici će u četiri rečenice napisati: što Isus čini s kruhom i čašom – zašto pere noge – što nalaže novom zapovijedi – kako to mogu povezati sa svojim životom.“
Motivacija:
Učenici će promotriti dvije tvrdnje bez objašnjenja. Učenici pojedinačno biraju kojoj su tvrdnji bliže i u jednoj rečenici zapisuju razlog. U paru uspoređuju izbore, ali još ne traže „točan“ odgovor.
Rješenje: Mogući odgovor: druga tvrdnja bolje otvara temu jer ljubav ponekad traži vjernost, odricanje i žrtvu. Učenici mogu obrazloženo zastupati i drukčiji početni stav.

	TVRDNJA A
	TVRDNJA B
	MOJ RAZLOG

	Prava ljubav uvijek bira lakši put.
	Ponekad ljubav ostaje vjerna i kad je teško.
	___________________________


Razgovor:
· Kako znati da nas netko stvarno voli? (Ljubav se vidi u vjernosti, brizi, žrtvi, praštanju i djelima.)
· Je li ljubav uvijek laka? (Nije; ponekad traži odricanje, strpljenje i ostajanje uz drugoga u teškom trenutku.)
· Može li čovjek učiniti dobro i kada ga to nešto košta? (Može; tada se osobito vidi slobodna i odgovorna odluka za dobro.)
· Što biste željeli saznati o Isusovu putu od Getsemanija do križa? (Učenici iznose različita pitanja i pretpostavke.)

Ili:
Učenici će riješiti igru asocijacije (vidi prilog 45a!)

klikni ovdje – poveznica

Najava teme i središnjega pitanja:
Danas upoznajemo temu „Ljubav bez granica“. Posebno ćemo uočiti Isusovu molitvu u Getsemaniju, njegov put prema Golgoti i značenje njegove smrti na križu. Istraživat ćemo: Kako Isus u svojoj muci i smrti pokazuje ljubav bez granica te što njegova žrtva znači za našu slobodu i život?

	II. SREDIŠNJI DIO – OTKRIJ I POVEŽI (približno 27–30 minuta)



	Napomena o izboru aktivnosti: Aktivnosti u nastavku predstavljaju prijedloge i mogućnosti izbora. Nije predviđeno da se sve provedu u jednom nastavnom satu. Vjeroučitelj odabire aktivnosti prema odgojno-obrazovnim ishodima, raspoloživom vremenu, osobitostima razreda, dostupnoj opremi i potrebama učenika.


Aktivnost 1: Obrada teksta / sadržaja (individualni rad, rad u paru i zajednička provjera, 13 minuta)
Učenici će pročitati tekst „Ljubav bez granica“, udžbenik, str. 52–53. Na radnome predlošku dovršavaju vremensku crtu s tri stanice: GETSEMANI – PUT PREMA GOLGOTI – KRIŽ I PORUKA. Uz svaku stanicu upisuju po dva kratka podatka iz teksta. U paru uspoređuju zapise i zajednički oblikuju jednu rečenicu o tome što cijeli slijed govori o Isusovoj ljubavi.
Rješenje: GETSEMANI – Isus moli i prepušta se Očevoj volji; PUT PREMA GOLGOTI – slijede uhićenje, nepravedno suđenje i nošenje križa; KRIŽ I PORUKA – Isus daruje život, oprašta i raširenim rukama kao da grli sve ljude. Moguća završna rečenica: Isus ostaje vjeran ljubavi do kraja.
Radni predložak:
	GETSEMANI
	PUT PREMA GOLGOTI
	KRIŽ I PORUKA

	___________________________
	___________________________
	___________________________

	___________________________
	___________________________
	___________________________


Ili:
Učenici će pročitati tekst, odgovoriti na pitanja i promatrati shematski prikaz glavnih poruka Isusove muke i smrti.
Razgovor:
· Kamo Isus odlazi nakon Posljednje večere? (Na Maslinsku goru, u Getsemani.)
· Što se događa nakon Isusove molitve u Getsemaniju? (Dolaze vojnici s Judom, Isus je uhićen, suđen i osuđen na raspeće.)
· Na kojem je brdu Isus razapet i između koga? (Na Golgoti, između dvojice razbojnika.)
· Kako udžbenik objašnjava značenje Isusove smrti? (Isus nas otkupljuje, vraća Bogu i oslobađa iz ropstva grijeha.)
Shematski prikaz i ključni naglasci:
	GETSEMANI
	KRIŽ
	ZA NAS

	povjerenje Ocu
	ljubav do kraja
	otkupljenje

	„ne moja volja…“
	daruje život
	sloboda


Kršćanski naglasak: Isusova muka i smrt nisu samo niz patnji. U Getsemaniju Isus slobodno prihvaća Očevu volju, a na križu ostaje vjeran ljubavi, oprašta i daruje život. Kršćani u križu prepoznaju ljubav Boga koji čovjeka ne napušta u grijehu i smrti, nego ga u Kristu otkupljuje i poziva u slobodu i novi život.
Aktivnost 2: Pjesma – Golgota (frontalni rad i individualni odgovor, 6 minuta)
Učenici će poslušati pjesmu „Golgota“. Tijekom slušanja bilježe jednu sliku, jednu emociju i jednu riječ koja im pomaže povezati pjesmu s glavnim tekstom. Nakon slušanja nekoliko učenika kratko obrazlaže izbor.
Rješenje: Mogući odgovori: križ – tuga – ljubav; Getsemani – strah – povjerenje; Golgota – žrtva – oproštenje. Prihvatljivi su različiti odgovori ako su povezani s temom.
Alan Hržica i Srce Isusovo - Golgota (Official Video 2013); 4:17; Molitvena zajednica Srce Isusovo; Izvor: YouTube
[image: Alan Hržica i Srce Isusovo - Golgota (Official Video 2013)]
Radni predložak:
	SLIKA
	EMOCIJA
	RIJEČ

	____________________________
	____________________________
	____________________________


Aktivnost 3: Sastavi jednu postaju križnoga puta (individualni rad, 10 minuta)
Učenici će odabrati jednu postaju križnoga puta i sastaviti je prema uputama iz ppt-a (vidi prilog 45b!). Rad se ocjenjuje i za odličnu ocjenu treba imati sve sastavnice. Učenici koji ne stignu dovršiti rad na satu, sastavit će ga doma i donijeti na idući sat kako bi se mogao ocjeniti.

klikni ovdje – poveznica

Tijekom rada mogu slušati vjeronaučne pjesme, npr. „Cijeno neprocjenjiva“; 4:32; Izvor: Alan Hržica i Molitvena zajednica Srce Isusovo; YouTube

[image: Alan Hržica i Srce Isusovo - Cijeno neprocjenjiva (Official Video 2013)]

Predstavljanje rezultata.
Aktivnost 4: Od Posljednje večere do Golgote (rad u paru, 7 minuta)
Rad u paru. Učenici će iz glavnog teksta izdvojiti po jedan događaj za POČETAK – SREDINU – ZAVRŠETAK Isusova puta nakon Posljednje večere. Zatim uz svaki događaj dodaju najviše tri riječi poruke. 
Jednostavnija varijanta: događaje biraju iz ponuđenih primjera. 
Proširenje: uz svaki događaj napišu i jednu riječ koja opisuje Isusov stav.
Rješenje: POČETAK – molitva u Getsemaniju; SREDINA – uhićenje, suđenje i put s križem; ZAVRŠETAK – raspeće i smrt. Poruke mogu biti: povjerenje – vjernost – ljubav do kraja.
Radni predložak:
	POČETAK
	SREDINA
	ZAVRŠETAK

	____________________________
	____________________________
	____________________________

	____________________________
	____________________________
	____________________________


Aktivnost 5: Molitva na Maslinskoj gori – četiri traga (rad u paru, 8 minuta)
Rad u paru. Učenici će pročitati tekst iz digitalnog udžbenika. Izdvajaju četiri traga: MJESTO – MOLITVA – ODLUKA – UČENICI. Uz svaki trag zapisuju najkraći mogući dokaz iz teksta. Na kraju odgovaraju: Je li Isusova hrabrost odsutnost straha ili vjernost usred straha?
Rješenje: MJESTO – Maslinska gora; MOLITVA – „Oče! Ako hoćeš, otkloni ovu čašu od mene“; ODLUKA – „Ali ne moja volja, nego tvoja neka bude“; UČENICI – zaspali su od žalosti. Isusova hrabrost nije odsutnost patnje, nego vjernost i povjerenje Ocu.

	MOLITVA NA MASLINSKOJ GORI – Lk 22,39–46
Tada iziđe te se po običaju zaputi na Maslinsku goru. Za njim pođoše i njegovi učenici. Kada dođe onamo, reče im: »Molite da ne padnete u napast!« I otrgnu se od njih koliko bi se kamenom dobacilo, pade na koljena pa se molio: »Oče! Ako hoćeš, otkloni ovu čašu od mene. Ali ne moja volja, nego tvoja neka bude!« A ukaza mu se anđeo s neba koji ga ohrabri. A kad je bio u smrtnoj muci, usrdnije se molio. I bijaše znoj njegov kao kaplje krvi koje su padale na zemlju. Usta od molitve, dođe učenicima i nađe ih snene od žalosti pa im reče: »Što spavate? Ustanite! Molite da ne padnete u napast!«


Radni predložak:
	MJESTO
	MOLITVA
	ODLUKA
	UČENICI

	_____________________
	_____________________
	_____________________
	_____________________

	Je li Isusova hrabrost odsutnost straha ili vjernost usred straha?


Aktivnost 6: Isusova smrt – od tame do ispovijesti vjere (individualni rad i rad u paru, 8 minuta)
Učenici će pročitati tekst iz digitalnog udžbenika. Na radnome predlošku izdvajaju četiri trenutka: TAMA – ISUSOVA MOLITVA – SMRT – SATNIK u koje će napisati po rečenicu objašnjenja. Zatim u paru objašnjavaju zašto je satnikova reakcija važna za čitatelja.
Rješenje: TAMA – nastaje oko šeste ure; ISUSOVA MOLITVA – „Oče, u ruke tvoje predajem duh svoj“; SMRT – Isus izdahne; SATNIK – slavi Boga i priznaje Isusovu pravednost. Satnikova reakcija pokazuje da događaj križa vodi prema prepoznavanju tko je Isus.

	ISUSOVA SMRT – Lk 23,44–49
Bijaše već oko šeste ure kad nasta tama po svoj zemlji – sve do ure devete, jer sunce pomrča, a hramska se zavjesa razdrije po sredini. I povika Isus iza glasa: »Oče, u ruke tvoje predajem duh svoj!« To rekavši, izdahnu. Kad satnik vidje što se zbiva, stane slaviti Boga: »Zbilja, čovjek ovaj bijaše pravednik!« I kad je sav svijet koji se zgrnuo na taj prizor vidio što se zbiva, vraćao se bijući se u prsa. Stajahu podalje i gledahu to svi znanci njegovi i žene koje su za njim išle iz Galileje.


Radni predložak:
	TAMA
	ISUSOVA MOLITVA
	SMRT
	SATNIK

	________________
	________________
	________________
	________________

	________________
	________________
	________________
	________________


Aktivnost 7: Otkupljenje – od ropstva prema slobodi (rad u paru, 7 minuta)
Rad u paru. Učenici će pročitati objašnjenje iz udžbenika, str. 53. U tablici izdvajaju što tekst govori o ROPSTVU GRIJEHA i što se događa PO KRISTU. Na kraju u jednoj rečenici objašnjavaju riječ otkupiti.
Rješenje: ROPSTVO GRIJEHA – grijeh udaljava od Boga i sami se ne možemo spasiti; PO KRISTU – Isus iz ljubavi preuzima naše grijehe, vraća nas Bogu i oslobađa. Otkupiti znači vratiti k sebi.

	OTKUPLJENJE – PORUKA IZ UDŽBENIKA – str. 53
Isusova smrt nije slučajnost. Ona je otajstvo, dio Božjega plana spasenja. Isus nas je smrću na križu otkupio (otkupiti = vratiti k sebi). Grijeh nas udaljava od Boga, zbog neposluha Bogu padamo u ropstvo grijeha. Sami ne možemo izaći iz tog ropstva, sami sebe ne možemo spasiti. Isus je iz ljubavi prema nama preuzeo naše grijehe i time nas ponovno vratio sebi, otkupio nas. Otkupiti može samo Bog. Jedino po Isusu Kristu možemo biti slobodni i opravdani za nebo. On je savršen Bog i savršen čovjek.


Radni predložak:
	ROPSTVO GRIJEHA
	PO KRISTU

	___________________________________________
	___________________________________________

	___________________________________________
	___________________________________________

	Otkupiti znači: __________________________________________
	Sloboda znači: __________________________________________


Aktivnost 8: Satnik pod križem – što je prepoznao? (individualni rad i razgovor, 6 minuta)
Učenici će pročitati rečenicu iz udžbenika i u jednoj rečenici odgovoriti što satnik vidi, kako reagira i što njegova reakcija govori o Isusu.
Rješenje: Satnik vidi događaje povezane s Isusovom smrću, silno se prestraši i priznaje: „Uistinu, Sin Božji bijaše ovaj.“ Njegova reakcija pokazuje da križ ne skriva Isusov identitet, nego ga na paradoksalan način otkriva.

	SATNIK POD KRIŽEM – Mt 27,54
A satnik i oni koji su s njime čuvali Isusa vidješe potres i što se zbiva, silno se prestrašiše i rekoše: »Uistinu, Sin Božji bijaše ovaj.«


Satnikova rečenica pokazuje da __________________________________________________.
Aktivnost 9: Križni put – složi redoslijed (rad u skupinama, 8 minuta)
Rad u skupinama. Učenici će dobiti postaje križnoga puta u izmiješanom redoslijedu i složiti ih od 1 do 14. Nakon provjere svaka skupina bira jednu postaju koja osobito snažno govori o vjernosti, pomoći drugoga ili ljubavi te je kratko obrazlaže.
Rješenje: 1. Isusa osuđuju na smrt; 2. Isus prima na se križ; 3. Isus pada prvi put pod križem; 4. Isus susreće svoju svetu Majku; 5. Šimun Cirenac pomaže Isusu nositi križ; 6. Veronika pruža Isusu rubac; 7. Isus pada drugi put pod križem; 8. Isus tješi jeruzalemske žene; 9. Isus pada treći put pod križem; 10. Isusa svlače; 11. Isusa pribijaju na križ; 12. Isus umire na križu; 13. Isusa skidaju s križa; 14. Isusa polažu u grob.

Radni predložak:
Isus tješi jeruzalemske žene; Isus prima na se križ; Isusa pribijaju na križ; Šimun Cirenac pomaže Isusu nositi križ; Isusa polažu u grob; Isus pada prvi put pod križem; Isus pada treći put pod križem; Isusa osuđuju na smrt; Isusa skidaju s križa; Veronika pruža Isusu rubac; Isusa svlače; Isus susreće svoju svetu Majku; Isus umire na križu; Isus pada drugi put pod križem.
	ODABRANA POSTAJA
	ŠTO SE DOGAĐA?
	PORUKA

	____________________________
	____________________________
	____________________________


Aktivnost 10: Veliki petak – razlikuj dane (rad u paru, 6 minuta)
Rad u paru. Učenici će povezati tri dana s događajem koji Crkva spominje: VELIKI ČETVRTAK – VELIKI PETAK – USKRS. Zatim jednom rečenicom objašnjavaju zašto je Veliki petak ozbiljan, ali za kršćane nije beznadan dan.
Rješenje: VELIKI ČETVRTAK – Posljednja večera; VELIKI PETAK – Isusova muka i smrt na križu; USKRS – uskrsnuće. Veliki petak nije beznadan jer se križ promatra u svjetlu Božjega plana spasenja i Uskrsa.

	DAN
	DOGAĐAJ – IZMIJEŠANO

	VELIKI ČETVRTAK
	Isusova muka i smrt na križu

	VELIKI PETAK
	uskrsnuće

	USKRS
	Posljednja večera



Zašto je Veliki petak ozbiljan, ali za kršćane nije beznadan dan?
Aktivnost 11: Posljednja večera i križ – isti dar (rad u skupinama, 7 minuta)
Rad u skupinama. Učenici će povezati prethodni sat s današnjim. U tablici uspoređuju što Isus govori i čini na Posljednjoj večeri te što se ostvaruje na križu. U zadnjem retku dovršavaju rečenicu: „U oba događaja Isus…“
Rješenje: Posljednja večera – Isus daje kruh i čašu i govori o tijelu koje se predaje i krvi koja se prolijeva; križ – Isus stvarno daruje svoj život. U oba događaja Isus se daruje iz ljubavi.

	POSLJEDNJA VEČERA
	NA KRIŽU

	kruh i čaša
	darovani život

	„za vas se predaje“
	ljubav do kraja

	obećanje / znak
	ostvarenje

	U oba događaja Isu _____________________________________________________________


Aktivnost 12: Učimo iz umjetnosti (rad u skupinama, 12 minuta)
Rad u skupinama. Svaka skupina dobiva jednu reprodukciju. Najprije promatra djelo kao umjetničku cjelinu, a tek zatim ga povezuje s biblijskim tekstom. Skupine bilježe prvi dojam, boje i svjetlo, likove i detalje, raspored i geste te na kraju biblijski događaj i poruku o ljubavi bez granica. Uloge: promatrač detalja, zapisničar, čuvar vremena i izvjestitelj.
Rješenje: U Getsemanskim prizorima mogu se uočiti samoća, molitva, napetost i predanje Ocu; u prikazima raspeća križ, raširene ruke, tama, bol i darivanje života. Različiti umjetnički jezici mogu istu poruku izraziti realistički, ekspresivno ili gotovo apstraktno.
Informativno o umjetnicima:
El Greco (1541.–1614.), pravim imenom Doménikos Theotokópoulos, bio je slikar grčkoga podrijetla koji je najveći dio zreloga stvaralaštva proveo u Toledu. Poznat je po izduženim likovima, snažnim bojama i dramatičnoj duhovnoj atmosferi.
Heinrich Hofmann (1824.–1911.) bio je njemački slikar poznat po brojnim prikazima prizora iz Isusova života. Njegove religiozne slike naglašavaju jasnoću pripovijedanja i izražajnost likova.
Ana Guberina (1969.) suvremena je hrvatska slikarica. U djelu „Isus umire na križu – Svršeno je“ biblijsku temu prikazuje snažnim bojama i slojevitim, gotovo apstraktnim potezima.
Ljubo Ivančić (1925.–2003.) bio je hrvatski slikar i profesor Akademije likovnih umjetnosti u Zagrebu. Njegovo slikarstvo često je snažno ekspresivno, tamnoga ozračja i usmjereno na čovjekovu egzistencijalnu dramu.

	[image: Agony in the Garden (El Greco, London) - Wikipedia]
El Greco: Agonija u vrtu

Ana Guberina: Isus umire na križu – Svršeno je

	[image: Kristološka usmjerenja – Wikipedija]
Heinrich Hofmann: Krist u Getsemanskom vrtu
	[image: Esej Vjersko i kulturno središte Plehan Essay The Plehan Religious and  Cultural Centre]
Ljubo Ivančić: Raspeće


Razgovor:
· Kakav je prvi dojam i raspoloženje djela? (Odgovor ovisi o djelu: tišina, tjeskoba, bol, napetost, predanje ili nada.)
· Koje boje i odnos svjetla i tame najviše uočavate? (Boje i kontrasti usmjeravaju pogled i pojačavaju raspoloženje prizora.)
· Kako su likovi raspoređeni i što govore njihove geste ili položaj tijela? (Položaj na koljenima, podignuti pogled ili raširene ruke mogu govoriti o molitvi, predanju, patnji i darivanju.)
· Koji detalj najviše povezuje djelo s biblijskim događajem? (Maslinska gora, anđeo, križ, Isusov položaj tijela, tama ili drugi prepoznatljiv detalj.)
	ULOGA
	ŠTO PROMATRAMO?
	PORUKA DJELA

	PROMATRAČ DETALJA
	boje, svjetlo, geste
	___________________________

	ZAPISNIČAR
	bilježi opažanja
	___________________________

	ČUVAR VREMENA
	pazi na vrijeme
	___________________________

	IZVJESTITELJ
	predstavlja poruku
	___________________________


·  Što umjetničko djelo govori o Isusovoj ljubavi bez granica? (Isus ostaje vjeran Ocu i ljudima, prihvaća patnju i daruje život.)
 
Radni predložak:


Aktivnost 13: Od Getsemanija do križa – četiri kadra (individualni rad – crtanje bojicama, 9 minuta)
Učenici će u četiri kadra nacrtati: 1. GETSEMANI – Isus moli; 2. UHIĆENJE / SUĐENJE – Isus trpi nepravdu; 3. GOLGOTA – Isus nosi križ; 4. KRIŽ – ljubav, oproštenje i darovani život. Ispod svakoga crteža pišu najviše tri riječi poruke.

Radni predložak:
[image: ]
Mogući primjer rješenja:
[image: ]

Aktivnost 14: Četiri simbola Velikoga petka (individualni rad – crtanje bojicama, 8 minuta)
Učenici će u četiri polja nacrtati po jedan jednostavan simbol: MASLINOVA GRANČICA – molitva i predanje; TRNOVA KRUNA – muka i poniženje; KRIŽ – darovani život; SRCE / RAŠIRENE RUKE – ljubav za sve. Ispod svakoga crteža pišu najviše tri riječi poruke.

Radni predložak:
[image: ]
Mogući primjer rješenja:
[image: ]
Aktivnost 15: Poučna priča (individualni rad i razgovor, 6 minuta)
Vjeroučitelj će pročitati poučnu priču.
Kišobran na stanici
Na autobusnoj stanici počela je jaka kiša. Ivan je imao veliki kišobran, a pokraj njega stajala je starija žena s dvije teške vrećice. Autobus je kasnio, a voda joj je već natapala kaput. Ivan je znao da će, ako je otprati do ulaza, propustiti sljedeći autobus. Ipak je uzeo jednu vrećicu i rekao: „Idemo zajedno. Autobus će doći opet.“ Otpratio ju je nekoliko minuta dalje, vratio se mokrih cipela i morao čekati. Nije napravio ništa veliko ni spektakularno, ali je izabrao da mu tuđa potreba bude važnija od njegove udobnosti.
Razgovor:
· Što je Ivan morao žrtvovati da bi pomogao? (Vrijeme, udobnost i svoj plan.)
· Zašto je njegovo djelo primjer ljubavi koja se vidi u odluci? (Jer je svjesno izabrao dobro drugoga iako ga je to nešto stajalo.)
· Kako se priča može povezati s današnjom temom, a da je ne izjednačimo s Isusovom žrtvom? (Pokazuje da prava ljubav uključuje darivanje sebe; Isusova ljubav na križu neusporedivo je veći i spasenjski čin.)
Pouka: Ljubav postaje vidljiva kada smo spremni nešto od sebe darovati za dobro drugoga. Isus na križu pokazuje ljubav do kraja – ljubav koja se daruje za spasenje ljudi.
Aktivnost 16: Zapišimo! (individualni rad uz zajedničku provjeru, 7 minuta)
Učenici će u bilježnicu prepisati pet rečenica i u svakoj ispraviti jednu pogrešnu riječ ili izraz.
Rješenje: 1. Betlehem → Getsemani; 2. moja → tvoja / Očeva; 3. Maslinsku goru → Golgotu; 4. slučajnost → otajstvo / dio Božjega plana spasenja; 5. zarobljeni → slobodni.

	LJUBAV BEZ GRANICA
1. Nakon Posljednje večere Isus odlazi u Betlehem.
2. U molitvi govori: „Ne tvoja, nego moja volja neka bude.“
3. Isus nosi križ na Maslinsku goru.
4. Isusova smrt je slučajnost bez dubljega značenja.
5. Po Isusu Kristu ostajemo zarobljeni u ropstvu grijeha.


Aktivnost 17: Radna bilježnica (individualni rad uz zajedničku provjeru, približno 10 minuta)
Učenici će uz pomoć vjeroučitelja rješavati RB, str. 76–77 (mogu biti i odabrani zadatci po želji).
Aktivnost 18: Formativna provjera – šest kratkih tvrdnji (frontalni rad i individualni odgovor, 6 minuta)
Učenici odgovaraju T – točno ili N – netočno. Netočne tvrdnje odmah usmeno ispravljaju.
· Nakon Posljednje večere Isus odlazi u Getsemani. (T)
· U Getsemaniju Isus odbija Očevu volju. (N – iskreno moli, ali prihvaća Očevu volju.)
· Isus je prema udžbeniku osuđen nakon nepravednoga i mučnoga procesa. (T)
· Križni put završava Isusovom osudom na smrt. (N – završava polaganjem Isusa u grob.)
· Udžbenik Isusovu smrt povezuje s otkupljenjem i slobodom od ropstva grijeha. (T)
· Veliki petak je spomen Isusove muke i smrti na križu. (T)
Aktivnost 19: Digitalni zadatci (individualni rad ili rad u paru, 8 minuta)
Učenici će riješiti zadatak pod ikonom smješka, digitalni udžbenik, str. 52!

klikni ovdje – poveznica

Kod:

[image: QR-kod]
Nedigitalna alternativa: Parovi dobivaju četrnaest kartica s nazivima postaja u izmiješanom redoslijedu. Slažu ih od 1 do 14 i zatim provjeravaju prema udžbeniku.

	KARTICA A
	KARTICA B

	Isus pada drugi put pod križem
	Isusa osuđuju na smrt

	Isusa polažu u grob
	Šimun Cirenac pomaže Isusu nositi križ

	Isus umire na križu
	Isus susreće svoju svetu Majku

	Isusa pribijaju na križ
	Veronika pruža Isusu rubac

	Isus prima na se križ
	Isus tješi jeruzalemske žene

	Isusa skidaju s križa
	Isus pada prvi put pod križem

	Isusa svlače
	Isus pada treći put pod križem


Aktivnost 20: Mikropauza (frontalni rad, 2 minute)
Vjeroučitelj je koristi po želji u bilo kojem trenutku sata kada opadne koncentracija učenika. To može biti vic, zagonetka, pitalica, kratka šetnja po razredu, pokret ili druga pristojna aktivnost nevezana uz vjeronaučno gradivo.
Igra pamćenja: vjeroučitelj polako izgovori pet neutralnih riječi: prozor – olovka – more – bicikl – jabuka. Učenici ih ponove. U drugom krugu dodaje još dvije riječi: sat – knjiga. Nakon zajedničkoga ponavljanja vjeroučitelj kaže „Stop“ i svi sjednu / usmjere pogled prema ploči.

	III. ZAVRŠNI DIO – IZRAZI (približno 7–10 minuta)



Aktualizacija:
Vjeroučitelj će odabrati dva ili tri pitanja.
· Što Isusova molitva u Getsemaniju govori o povjerenju? (Da se Bogu može iskreno reći što nas boli i ipak mu povjeriti svoj put.)
· Kako križ može biti znak ljubavi bez granica? (Isus ostaje vjeran ljubavi, oprašta i daruje život za ljude.)
· Što za kršćanina znači da nas je Krist otkupio? (Svojom smrću vraća nas Bogu i oslobađa iz ropstva grijeha.)
Sinteza:
Učenici će napisati naslov današnje lekcije u pet riječi. Naslov mora sadržavati barem jednu riječ koja govori o događaju i jednu riječ koja govori o značenju za čovjeka.
Mogući odgovori: Mogući odgovori: „Križ – ljubav koja nas oslobađa“; „Getsemani, križ, otkupljenje i sloboda“; „Isus ljubi i daruje život“.
Moj naslov u pet riječi: ________________________________________________
	Zaključak vjeroučitelja: Isusova ljubav bez granica vidi se u cijelome putu njegove muke: u molitvi i povjerenju u Oca, u vjernosti unatoč nepravdi, u oproštenju i u darivanju života na križu. Kršćani zato križ ne gledaju samo kao znak patnje, nego kao znak otkupljujuće ljubavi i nade.


Samovrednovanje:
Učenici će pogledati grafičku ljestvicu od 1 do 5 i bez javnoga izjašnjavanja odabrati broj koji najbolje opisuje koliko mogu objasniti današnju temu: 1 – trebam još pojašnjenja; 3 – razumijem većinu uz podsjetnik; 5 – mogu samostalno objasniti.
[image: ]
Domaća zadaća:
Učenici će riješiti, ili dovršiti rješavanje RB, str. 76–77.

Ili:

Učenici će dovršiti postaju križnog puta i donijeti je idući sat na ocjenjivanje.
Izborna domaća zadaća: Učenici će u obitelji uočiti jedan znak kršćanskoga spomena Velikoga petka ili Uskrsa i zapisati njegov naziv i gdje su ga primijetili.
Završna molitva:
Isuse, hvala Ti što si u Getsemaniju ostao vjeran Ocu i što si na križu svoju ljubav darovao do kraja. Pomozi nam da u Tvome križu prepoznamo ljubav koja spašava, da ne uzvraćamo zlom na zlo i da svojim životom biramo put dobrote, oproštenja i nade. Amen.
ili:
Anđele, čuvaru mili…
ili:
Učenici će poslušati pjesmu „Anđele, čuvaru mili…“; 3:36; Autor: Marinko Grubešić; Izvor: YouTube

[image: Anđele čuvaru - Marinko Grubešić]

	PREPORUČENI ODABIR ZA 45 MINUTA



	Dio sata / odabrana aktivnost
	Vrijeme

	Uvod, pregled domaće zadaće, motivacija i najava teme
	7 minuta

	Aktivnost 1: Obrada teksta / sadržaja
	9 minuta

	Aktivnost 5: Molitva na Maslinskoj gori – četiri traga
	6 minuta

	Aktivnost 6: Isusova smrt – od tame do ispovijesti vjere
	6 minuta

	Aktivnost 12: Učimo iz umjetnosti
	6 minuta

	Aktivnost 16: Zapišimo!
	4 minute

	Završni dio
	7 minuta


Ukupno: 45 minuta. Mikropauza se koristi samo po potrebi; tada se skraćuje predstavljanje skupina ili završna rasprava.
PRILOZI ZA BRZU UPORABU
Prilog 1: Kratka kontrolna lista za vjeroučitelja
□ Mogu li učenici smjestiti Getsemani nakon Posljednje večere i opisati Isusovu molitvu?
□ Mogu li prepoznati glavne događaje od uhićenja do Golgote i križa?
□ Mogu li objasniti što udžbenik podrazumijeva pod otkupljenjem i slobodom od ropstva grijeha?
□ Mogu li pravilno složiti glavne postaje križnoga puta ili se služiti popisom od 14 postaja?
□ Mogu li protumačiti satnikovu reakciju pod križem?
□ Mogu li na umjetničkoj reprodukciji opisati boje, svjetlo, geste i poruku o ljubavi bez granica?

U Cetiri kadra nacrtaj sliku i ispod napiSi najvise tri rijeci poruke.

U Cetiri kadra nacrtaj sliku i ispod napisi najvise tri rijeci poruke.

U cetiri polja nacrtaj po jedan jednostavan simbol
i ispod napisi najviSe tri rijeci poruke.

